**СЛОВА РОДНАЕ – ВЕЧНАСЦІ СЛЕД**

(сцэнарый конкурсу да Дня роднай мовы)

 **Мэта:** Даць уяўленне аб значэнні роднай мовы ў жыцці чалавека і далучыць вучняў да вытокаў і першаасновы нашай культуры, да скарбаў народнай мудрасці, абудзіць жаданне глыбей зазірнуць у яе таямніцы, высветліць ролю беларускай мовы ў развіцці культуры, літаратуры, мастацтва.

 Адзінай мэты не зракуся,

 і сэрца мне не задрыжыць:

 як жыць – дык жыць для Беларусі.

 А без яе – зусім не жыць.

 Л.Геніюш

*Гучыць музыка*

**Чытальнік:** Вы паслухайце родную мову:

Жаўруковаю песняй звініць…

Колькі фарбаў, адценняў у слове!

Як пявуча ліецца-гучыць!

Васількамі, рамонкамі шэпча

У квяцістых, раздольных лугах.

Гулкім рэхам гамоніць у зарэччы,

Салаўінаю трэллю ў гаях.

То шчымліва, журботна галосіць,

То вясёлкай над борам плыве.

Так у госці ласкава запросіць,

Так бяседу гасцінна вядзе!

Хай іскрыцца пад сонцам вясеннім,

Спелым коласам нівы шуміць!

У карагодзе кружыць вясельным

Веру, мова мая – будзе жыць!

Мілагучная і ласкавая!

Не згубілася ў цемры вякоў.

Мой святы пасаг, мая спадчына –

Мова родная, мова бацькоў!

1. 21 лютага ва ўсім свеце адзначаецца Міжнародны дзень роднай мовы. Чаму для святкавання быў абраны гэты дзень? 21 лютага у далёкім для нас 1952 годзе загінулі 5 студэнтаў, якія змагаліся за наданне мове бенгалі стуса дзяржаўнай у тагачасным Пакістане, усходняя частка якога пазней стала незалежнай дзяржавай Бангладэш. Адзначаецца гэты дзень з 2000 года.
2. Па дадзеных ЮНЕСКА ў свеце існуе больш за 6000 моў, 95% з якіх знаходзіцца ва ўжытку ў насельніцтва планеты. Частка моў не мае сваёй пісьменнасці. Больш за палову існуючых моў свету знаходзяцца на мяжы вымірання. Тысячы моў не выкарыстоўваюцца ў сістэме адукацыі і не прадстаўлены ў Інтэрнеце.
3. Кожны месяц знікаюць 2 мовы. Яшчэ нядаўна налічвалася да 8000 самастойных моў. Сёння іх на 2000 менш.

**Гаспадыня.**
Сто гадоў шукаў другой красы,
А тым больш, што свет зусім не вузкі:
Ды калі ты не бязродны сын,
Гавары са мной па-беларуску.
**Хлопчык.**
Я — беларус,
Я нарадзіўся
На гэтай казачнай зямлі,
Дзе між лясоў і пушчаў дзікіх
Ад веку прашчуры жылі.

Я — беларус,
Я ганаруся,
Што маю гэтае імя:
Аб добрай славе Беларусі
У свеце знаюць нездарма.

Я — беларус,
I я шчаслівы,
Што маці мову мне дала,
Што родных песень пералівы
I зблізку чую, і здаля.

*гучыць беларуская народная музыка.*

 **Вядучы:** Добры дзень!Сёння мы з вамі зробім падарожжа па неабсяжнай краіне Мовазнавіі, уладарка якой – каралева Мова. У адрозненне ад многіх казачных каралёў, яна не хавае свае багацці ад людзей, а, наадварот, шчодра дорыць іх кожнаму, хто толькі захоча іх мець. Колькі скарбаў мы з вамі адкрыем на гэтай сустрэчы залежыць ад вас. А кошт вашых ведаў будзе ацэньваць журы (прадстаўленне членаў журы).

А цяпер пачынаем адборачны тур. За кожны правільны адказ налічваецца 1 бал.

**1.Пытанні адборачнага тура.**

1. Назавіце словы, якія маюць сто зычных. (Стог, стол, стон, стоп, стос).
2. Назва якога дрэва складаецца з трох аднолькавых галосных і трох аднолькавых зычных? (Баабаб).
3. Якія дзве літары можна з’есці? (А-М).
4. У назве якой дзяржавы на канцы тры Я? (Аўстрыя).
5. Якія дзве літары называюць эпоху? (Э-Ра).
6. Чым канчаецца тыдзень? (літарай Ь).
7. Што у сярэдзіне вішні? (літара Ш).
8. Ёсць у азёрах і рэках, а ў акіянах няма; ёсць у дрэвах і травах, а ў кветках няма? (літары Р).
9. Які горад лётае? (Арол).
10. З якой рэчкі можна нарваць галінак? (Ветка).
11. Які часопіс у лесе знойдзеш? (“Вожык”).
12. Якую частку слова заўсёды знойдзеш у зямлі? (корань).
13. Які ваўчок ніколі не вые? (цацка).
14. Гасцінец, які нельга прывесці ў падарунак? (дарога).
15. Якога месяца не знойдзеш у календары? (13).
16. Шар, які нельга ні надзьмуць, ні пакаціць? (зямны).
17. Якія быкі не пасуцца? (сузор’е “Овен”, “Цялец”).
18. Які горад салодкі? (Ізюм).
19. Што можна захоўваць, нікуды не схаваўшы? (памяць).
20. Які касяк не зробіць самы спрактыкаваны сталяр? (птушыны).
21. Куды нясуць вахту? (нікуды).
22. Якую соль нельга растварыць? (ноту).
23. Ці можа закіпець чайнік, які падвешаны над полымем? (не, калі ў ім няма вады).
24. Якія займеннікі паказваюць на чысціню рук? (вы-мы-ты-я).

**Вядучы:** Адборачны тур скончыўся. Слова за журы.... Самых эрудыраваных прашу заняць месцы за столікамі. З чаго пачыналася калісьці мова? З таго, што чалавек пачаў называць усё, што бачыў вакол сябе, у прыродзе і грамадстве: прадметы і з’явы, дзеянні і стан. А потым з’явілася неабходнасць зафіксаваць гэта. З’явілася малюначнае пісьмо. Можа з вас хто ведае як яно інакш называецца? За правільны адказ атрымаеце 2 балы. (піктаграфія).

Праз некалькі стагоддзяў гэтае пісьмо знікла. Пра далейшы лёс развіцця пісьменства можна даведацца з кніг і артыкулаў. Адгалоскі ранейшых пісьмён засталіся і ў наш час. Гэта знакі на дарогах, вуліцах; малюнкі на шыльдах (нажніцы на цырульні, кубак на кавярні, кураня на птушкафабрыцы), матэматычныя знакі, знакі хімічных элементаў і інш. Засталося жыць старажытнае пісьмо і ў займальнай граматыцы. Гэта рэбусы. Складанне і чытанне якіх – гульня вельмі карысная.

Таму ваша задача за 2 мінуты адгадаць словы, зашыфраваныя ў рэбусах. (памочнік вядучага раздае кожнаму удзельніку картку з заданнем - рэбусам). За кожны правільна разгаданы рэбус налічваецца 1 бал. А каб балельшчыкі не сумавалі прапаную ім прачытаць гэты рэбус-сказы

**Прыкладнае заданне №1. Рэбусы для эрудытаў** (Колькасць рэбусаў – 11)

**Пракладнае заданне – рэбус-сказ для балельшчыкаў**

**3) Капітанская гульня.**

Капітанам каманд неабходна працягнуць дадзеныя прыказкі. За кожны правільны адказ 1 бал.

 Ваўкоў баяцца ... ( у лес не хадзіць).

 У чужым воку саломку бачым... (у сваім бервяна не заўважаем).

 Хто апарыцца на малацэ... ( той і на ваду дзьмухае).

 Было б балота... ( а чэрці знойдуцца).

 Век жыві... ( век вучыся).

 Гром не грымне... ( мужык не перахрысціцца).

 Гультай за работу... ( мазоль за руку).

 Каб ведаў, дзе ўпадзеш... (то саломкі падаслаў бы).

 З ваўкамі жыць... ( па-воўчы выць).

 Ведае кошка... (чыё сала з’ела).

**4) “Конкурс балельшчыкаў”**

1. Замяніце іншамоўныя словы беларускімі адпаведнікамі.За кожны правільны адказ 2 балы, якія пойдуць на рахунак вашай каманды.

Абрэвіятура (скарачэнне)

 фрагмент (урывак)

авацыя (апладысменты)

 абеліск (помнік)

антракт (перапынак)

дыспут (спрэчка)

інтэрв’ю (гутарка)

ілюстрацыя (малюнак)

 інцыдэнт (выпадак)

 аналогія (падабенства)

2. Патлумачце, хто каму і кім даводзіцца.

Цешча – жончына маці

Свёкар – бацька мужа

Зяць – муж дачкі

Нявестка – жонка сына

Дзевер – брат мужа

Залоўка – сястра мужаБратавая – жонка брата.

Ятроўка – жонка аднаго брата ў адносінах да жонкі другога брата

Швагер – брат жонкі або муж сястры ці швагеркі (жончынай сястры)

**Вядучы:** (да ўдзельнікаў)

Калі ласка, здайце памочніку вашы адказы. Іх ацэняць журы. (Памочнік збірае аркушы паперы з рэбусамі і аддае іх журы).

**Чытальнік:** Аб сабе сказаць хачу:

 Усе прадметы я лічу.

 Няма часу адпачыць:

 Кожны просіць палічыць –

 Колькі іх, каторы ён?

 Лічбы – працы маёй плён. (Лічэбнік)

**Вядучы:** Адгадалі? Правільна. Гэтай часціне мовы будзе прысвечана наступнае заданне. Ці ведаеце вы, што лічэбнікі часам гуляюць у хованкі, адшукаць іх бывае не так проста. Вам неабходна ўзброіцца...ўвагай. (памочнік раздае карткі з заданнем №2). На выкананне гэтага задання даецца 3 мінуты. Час пайшоў. А балельшчыкам я прапаную палічыць “Сем семярэй, сямёра свіней, свінка, свінчын брат і сямёра парасят”. Колькі ўсяго? (Адказ: 65).

**Картка з заданнем №2**

Колькі лічэбнікаў у наступных сказах? Прачытайце іх і падкрэсліце, колькі лічэбнікаў вы знайшлі ў кожным сказе. 1 бал даецца за кожны лічэбнік.

*1) Астап з Васем абедзвюма рукамі трымаліся за борт трохтонкі. 2) Адвакат прыехаў без затрымкі ў чатыры гадзіны. 3) Петрык, цябе бацька кліча: ты рыбу з ім пойдзеш лавіць удвух. 4) На стале ляжаў пачаты рыбны пірог. 5) Вазьмі паднос там, прынясі дзесяць шклянак авару шыпшыны. 6) Сёння гэта ўжо дваццаты наведвальнік – сапраўднае нашэсце! 7) Схадзі на Прыпяць, дастань два вядры вады і пастаў іх у падвал. 8) Барадзін трымаўся проста, і мы патроху адважыліся на жарты з ім, старэйшым на восем гадоў. 9) Паставяць два, калі зноў не будзем ведаць, дзе вяцічы жылі, дзе радзімічы. 10) Не хвалюйцеся: ніякай пошасці з імі не здарылася! Проста адмахалі трыццаць вёрст адразу, патаміліся і спяць на двары ў цяньку.*

**Вядучы:** Калі ласка, ўсё, што вы палічылі аддайце на праверку (памочнік збірае карткі і аддае іх членам журы).Карысную інфармацыю па беларускай граматыцы, а таксама цікавыя моўныя гульні, тэсты, гісторыі і жарты вы знойдзеце ў кнігах і артыкулах змешчаных на нашай кніжнай выставе за раздзелам “Ключ да ўсіх навук” (паказаць). А зараз я прадастаўляю слова членам журы. Журы падводзіць вынікі за 2 (два) заданні.

**Чытальнік:** Каля нары мышынай кошка

 Уселася ў чаканні ўдачы.

 Папільнавала гэтак трошку

 Дый забрахала па сабачы.

 А мыш падумала, пачуўшы:

 “Дзе ёсць сабака – кот ні блізка!”

 І з норкі выскачыла тут жа

 І дачакала ўдачы кіска!

 Пахрубустала з асалодай.

 І пір закончыла высновай:

 “Як добра ўсё-такі валодаць

 Хаця б адной замежнай мовай!

 Ніл Гілевіч.

**Вядучы:** Я лічу, што гэта “гаў” кошка проста запазычыла. У беларускай мове такіх слоў шмат. Адны з іх трапілі ў нашу лексіку даўно, такія як *булка*, *праца, сукенка, грамата*; другія – зусім нядаўна: *інтэграцыя, плюралізм, цінэйджэр.* А ці ведаеце вы іх першапачатковае асноўнае значэнне? Гэтаму і прысвечаны наш наступны конкурс. Умовы гульні такія: я называю першапачатковае асноўнае значэнне і з якой мовы да нас яно прыйшло, а вы – слова. За правільны адказ налічваецца 1 бал. Слухайце уважліва, адказвае той, хто першы падняў руку. Калі адказ няправільны, яшчэ 1 удзельнік можа паспрабаваць адказаць на пытанне. Можна выкарыстаць падказку, але за яе здымаецца 0,5 бала. Калі за дзве папыткі ніхто з эрудытаў не назваў правільна слова, пытанне перадаецца аднаму з балельшчыкаў, які раней за ўсіх падняў руку. (за гэтым сочыць памочнік вядучага).

(**Прыкладныя пытанні да конкурса)**

(Колькасць агучаных пытанняў залежыць ад колькасці эрудытаў)

1. Слова прыйшло да нас з цюркскай мовы і азначае “чорны камень”.(Падказка: ёсць у кожнага школьніка). **Адказ: карандаш.**
2. Слова прыйшло да нас з лацінскай мовы і літаральна азначае “адзеты ў белае”. (Падказка: слова папулярнае ў спорце, навуцы, палітыцы). **Адказ: кандыдат.** У старажытным Рыме суіскальнік дзяржаўнай пасады надзяваў белую тогу.
3. Слова прыйшло да нас з грэчаскай мовы і азначае “мастацтва ўпрыгожваць”. (Падказка: большая палова яе прыхільнікаў – жанчыны). **Адказ: касметыка.**
4. Слова прыйшло да нас з англійскай мовы і літаральна азначае “петушыны хвост”. (Падказка: ужываецца часцей у кропках грамадскага харчавання, радзей - у хатніх умовах). **Адказ: кактэйль.**
5. Слова прыйшло да нас з французскай мовы і азначае “чэрап”, “шлем”. (без падказкі). **Адказ: каска.**
6. Слова прыйшло да нас з японскай мовы і літаральна азначае “голымі рукамі”.(Падказка: спартыўная лексіка). **Адказ: каратэ.**
7. Слова прыйшло да нас з італьянскай мовы і азначае “бег”, “жыццёвы шлях”, “поле дзейнасці”. (Падказка: слова звязана з чалавекам і яго прафесійнай дзейнасцю). **Адказ: кар’ера**.
8. Слова прыйшло да нас з лацінскай мовы і азначае “узорны”, “першакласны”. (Падказка: слова выкарыстоўваецца ў літаратуры, мастацтве). **Адказ: класіка.**
9. Слова ўзята з грэчаскай мовы і літаральна азначае “месца для бега у Сусвет”. (Падказка: першымі яго выкарысталі рускія). **Адказ: касмадром.**
10. Слова прыйшло да нас з лацінскай мовы і азначае “мноства”. (Падказкі няма). **Адказ: копія.**

Давайце правядзём віктарыну на лепшага знаўца нашай Радзімы.

1. Якія ўсходнеславянскія плямёны былі продкамі беларускага народа? (**Дрыгавічы, крывічы, радзімічы**);
2. Якое самае распаўсюджанае дрэва на тэрыторыі Беларусі? (**сасна**);
3. Сімвал сучаснай Беларусі, адкрыты ў Мінску ў чэрвені 2006 года? (**Нацыянальная бібліятэка**);
4. Хто з’яўляецца аўтарам нарыса “Падарожжа па краіне беларусаў”? (**Віталь Вольскі**);
5. Чаму дзень 26 красавіка 1986 г. ўвайшоў у гісторыю Беларусі і ўсяго чалавецтва як адна з самых трагічных старонак 20 стагоддзя? (**Чарнобыльская аварыя**);
6. Што такое дзяжа? (**Посуд для заквашвання цеста**);
7. Імя першай асветніцы, полацкай князёўны. Першая жанчына, кананізаваная праваслаўнай царквой у святыя.(**Ефрасіння Полацкая**);
8. Марка халадзільнікаў і пральных машын, што выпускаюць у Мінску? (**Атлант**);
9. Мастацкі кіраўнік ансамбля “Песняры” (**Мулявін Ул**.);
10. Як называлася першая газета, якая пачала выходзіць на Асіповіччыне? (**Калгасная праца**);
11. Якое дрэва карысталася на Беларусі пашанай, чаму? (**Ліпа - лапці**);
12. Сталіца ВкЛ? (**Вільня**);
13. Полацкая князёўна, дачка князя Рагвалода. (**Рагнеда**);
14. Мужчынскі галаўны ўбор з казырком. (**Картуз**);
15. Лялечны тэатр, вядомы з 16 стагоддзя. (**Батлейка**);
16. Імя пісьменніка, які нарадзіўся ў в. Вязынка? (**Я. Купала**);
17. Прыстасаванне для разгладжвання , качання бялізны? (**Качалкі**);
18. Імя галоўнага бога ў язычніцкай рэлігіі беларусаў? (**Сварог – бог неба)**;
19. У народзе існавала Перунова свята, якое адзначалі 2 жніўня. А якое свята цяпер святуюць беларусы? (**Ілля)**;
20. Пісьменнік, якому належыць твор “Зямля пад белымі крыламі”? (**Ул. Караткевіч**);
21. У старажытнасці – свята ў гонар мядзведзя, якое спраўлялі ранняй вясной. (**Камаедзіца**);
22. Звычай, калі восеньскімі ці зімовымі вечарамі дзяўчаты збіраліся папрацаваць у адной хаце. (**Вячоркі)**;
23. Самае вялікае возера ў Беларусі? (**Нарач**);

**Вядучы:** Пытанні скончыліся. Быць больш дасведчанымі ў беларускай мове вам дапамогуць слоўнікі (пералічыць), якія прадстаўлены на кніжнай выставе за раздзелам “Слаўнае багацце мовы”. Склалі іх даследчыкі, рупліўцы роднага слова – беларускія мовазнаўцы. Пра іх жыццё і дзейнасць у бібліятэцы таксама ёсць матэрыялы. А цяпер слова прадастаўляецца журы.(Выступленне журы).

**Вядучы:** Песні і казкі, легенды і паданні, прыказкі і загадкі роднага краю! Колькі ў іх глыбокай мудрасці і высокай паэзіі. Колькі жыццёвай сілы і хараства ў іх мове. Наш наступны конкурс будзе прысвечаны беларускім прыказкам, бо яны даюць цэласнае ўяўленне пра глыбіню і значнасць мовы беларускага народа. Зараз кожны з вас атрымае картку з прыказкай, якую праз 1 мінуту неабходна паказаць сродкам пантамімы. Удзельнікі павінны пазнаць яе. За кожную правільна адгаданую прыказку даецца 1 бал.

(**Прыкладныя прыказкі для ўдзельнікаў)**

1. Адзін з сошкаю, а сямёра з ложкаю.
2. Адным пальцам і гузік трудна зашпіліць.
3. На чужы раток не накінеш платок.
4. Еж ды пальцы абліжы.
5. Дзесяць разоў мерай, пакуль раз адрэжаш.
6. Кінь за сабою – знойдзеш перад сабою.
7. Гультай за работу – мазоль на руку.
8. У адно вуха прыйшло, у другое – выйшла.
9. І шыла, і мыла, і прала, і ткала – і ўсё языком.
10. Есць – пацее, робіць – мёрзне.
11. **Вядучы:** Глыбей далучыцца да скарбаў свайго народу вам дапамогуць кнігі па фальклору, якія ёсць у нашай бібліятэцы. Сёння на кніжнай выставе за раздзелам “Вялікі дар нашчадкам” прадстаўлены асобнікі (пералічыць) з імі вы можыце пазнаёміцца пасля заканчэння нашай гульні.
12. **Чытальнік:** Палюбіў я кнігу шчыра.
13. Гэта мой зямны маяк
14. Мне сустрэча з ёю міла,
15. Без яе мне аніяк.
16. Час дзяцінства, час юначы,
17. Светлай зоркаю ляці!
18. Кніга – лепшы мой дарадчык,
19. Добры сябар у жыцці.
20. І.Цітавец.
21. **Вядучы:** Значэнне роднай мовы, роднага слова для чалавека падкрэсліваецца ў шмат якіх творах беларускіх пісьменнікаў. Бо родная мова – гэта не толькі сродак зносін, жывая повязь пакаленняў, але і сродак выяўлення душы чалавека, і знак яго прысутнасці на зямлі. Родная мова – гэта адвечны голас Радзімы. Таму наша апошняе заданне звязана з беларускай паэзіяй. Давайце разам па чарзе ланцужком і па радку ўспомнім верш “Родная мова” Максіма Танка. Чытанне пачынае эрудыт самы крайні злева, а канчае – самы крайні справа і гэтак далей па ланцужку. За кожны правільна прачытаны на памяць радок налічваецца 1 бал. (*чытаецца верш “Родная мова”).*

**Вядучы:** Пазнаёміцца з мовай беларускіх пісьменнікаў можна ў нашай бібліятэцы, некаторыя творы рознага жанру змешчаны на кніжнай выставе за раздзелам “Чарадзеі роднага слова”(паказаць). А зараз для падвядзення вынікаў нашага конкурсу слова прадастаўляецца журы

**Вядучы:** Вось і скончылася наша падарожжа па краіне Мовазнавіі. Ці спадабалася яно вам? Ці хочацца вам ад сваіх бацькоў і сяброў чуць роднае слова штодзённа? Ведайце сёння беларуская мова стала элітарнай, бо на ёй размаўляюць высокаадукаваныя людзі: літаратары, мастакі, некаторыя дзеячы навукі. Яны не саромяцца яе сялянскага паходжання. **Яшчэ ў 1910 годзе на міжнароднай канферэнцыі ў Парыжы па мілагучнасці беларуская мова была пастаўлена на 2 месца пасля італьянскай.** Такой мовай можна і неабходна ганарыцца.

**Чытальнік:** Слова роднае –

 Крыж над парогам,

 Слова роднае –

 Вечнасці след.

 Слова роднае

 Змалку –

 Ад Бога,

 Ад зямлі,

 Што радзіла на свет.

 Мікола Чарняўскі.

**Прылажэнне №1**

***Адказы на рэбусы***: 1. На-р-ач. 2. Ліс-а. 3. К-л-уб. 4. Ка-на-па. 5. Ка-на-ва. 6.Пры-пяць. 7. Восень. 8. Г-рак. 9. На-а-два-рот. 10.За-в-ір-уха. 11. Кава.

Рэбус-сказ: Саба-ка Ша-рык і ко-т Ры-жык с-пяць.

**Прылажэнне №2**

***Адказы на заданне №2***

*1) А****ста****п з Ва****сем*** *абе****дзвюма*** *рукамі* ***тры****маліся за борт* ***трох****тонкі. 2) А****два****кат прыехаў без за****тры****мкі ў* ***чатыры*** *г****адзін****ы. 3) Пе****тры****к, цябе бацька клі****ча****:* ***ты******ры****бу з ім пойдзеш лавіць у****двух****. 4) На* ***ста****ле ляжаў па****чаты******ры****бны пірог. 5) Вазьмі п****аднос та****м, прынясі* ***дзесяць*** *шклянак авару шыпшыны. 6) Сёння гэта ўжо* ***дваццаты*** *наве****два****льнік – сапраўднае на****шэсце****! 7) Сх****адзі н****а Пры****пяць****, да****ста****нь* ***два*** *вядры вады і пастаў іх у па****два****л. 8) Ба****радзін тры****маўся про****ста****, і мы па****трох****у а****два****жыліся на жарты з ім,* ***ста****рэйшым на* ***восем*** *гадоў. 9) Па****ста****вяць* ***два****, калі зноў не будзем ведаць,* ***дзе******вяці****чы жылі, дзе радзімічы. 10) Не хвалюйцеся: ніякай по****шасці*** *з імі не здарылася! Про****ста*** *адмахалі* ***трыццаць*** *вёрст адразу, патаміліся і с****пяць*** *на двары ў цяньку.*

верш пра родную мову, які прачытае падрыхтаваны вучань.

**Родная мова**

Кажуць, мова мая аджывае
Век свой ціхі: ёй знікнуць пара.
Для мяне яна вечна жывая,
Як раса, як сляза, як зара.
Гэта ластавак шчабятанне,
Звон світальны палескіх крыніц,
Сінь чабору, і барвы зарніц,
І буслінае клекатанне.
Калі ж хто загадае: "Не трэба!" —
Адрачэцца ад мовы народ, —
Папрашу я і сонца, і неба:
Мне не трэба ні славы, ні хлеба,
Асудзіце на безліч нягод.
Толькі месяцаў назвы пакіньце,
Назвы родныя роднай зямлі,
Пра якія з маленства ў блакіце
Бор шуміць і пяюць жураўлі:
Студзень — з казкамі снежных аблокаў,
Люты — шчодры на сіні мароз,
Сакавік — з сакатаннем і сокам
Непаўторных вясновых бяроз,
Красавік — час маланак і ліўняў,
Травень — з першым каханнем, сяўбой,
Чэрвень — з ягаднаю зарой,
Ліпень — з мёдам,
З пшаніцаю — жнівень,
Спелы яблычны верасень,
Светлы кастрычнік
У празрыстасці чыстай, крынічнай,
Лістапад — залаты лістапад,
Снежань — першы густы снегапад...
Ці плачу я, ці пяю,
Ці размаўляю з матуляю —
Песню сваю, мову сваю
Я да грудзей прытульваю.
*Пімен Панчанка*